Kort efter midnat i aftes fik Nordjyllands Politi en melding om et indbrud i et hus på Sæbyvej i Ilbro. De sendte en patrulje af sted, og en politihund fik lov at gå først ind i huset. Den fik hurtigt snuset sig frem til soveværelset, hvor en indbrudstyv var i gang med at bære tyvekoster ud i en bunke på en tilstødende mark, det oplyser vagtchef ved Nordjyllands Politi, Henrik Bech. Indbrudstyven -en 37-årig mand fra Ugilt, er i forvejen kendt af politiet. Han blev anholdt og sidder lige nu på politigården i Frederikshavn, mens politiets jurister undersøger, om han skal fremstilles i Grundlovsforhør.

Referat:
Politiet fandt i nat en indbrudstyv i fuld gang i et privat hjem i Ilbro ved Hjørring.